Source: https://kuria-birosag.hu/hu/print/sajto/kuria-dontest-hozott-szuloi-felugyeleti-jog-megszuntetese-iranti-perben
Timestamp: 2019-10-20 08:39:35
Document Index: 8900064

Matched Legal Cases: ['Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'bíróság ']

Címlap > A Kúria döntést hozott szülői felügyeleti jog megszüntetése iránti perben
Az elsőfokú bíróság eljárását az alperessel szemben indított büntetőeljárás jogerős befejezéséig felfüggesztette. A per a nyomozást megszüntető határozat jogerőre emelkedése után folytatódott. Az elsőfokú bíróság részletes bizonyítási eljárást folytatott le: tanúkat hallgatott ki, nyomozati, gyámhivatali és orvosi iratokat szerzett be, igazságügyi pszichológus,- és orvosszakértőt rendelt ki.
Az elsőfokú bíróság a 2016. november 4. napján hozott ítéletével a felperes keresetét elutasította, mert a rendelkezésre álló bizonyítékok mérlegelése alapján nem látta bizonyítottnak a szexuális bántalmazás elkövetését.
A felperes fellebbezése alapján eljárt másodfokú bíróság a bizonyítási eljárást kiegészítette: további iratokat szerzett be és az elsőfokú eljárásban eljárt pszichológus szakértőt a tárgyaláson meghallgatta. A másodfokú bíróság ítéletével a bizonyítékok eltérő mérlegelése alapján az elsőfokú bíróság ítéletét megváltoztatta és az alperes szülői felügyeleti jogát megszüntette.
A jogerős ítélet ellen az alperes terjesztett elő felülvizsgálati kérelmet, amelyben a jogerős ítélet hatályon kívül helyezését és az elsőfokú ítélet helybenhagyását kérte. A felülvizsgálati kérelem alapos: a Kúria a jogerős ítéletet hatályon kívül helyezte és az elsőfokú bíróság ítéletét helybenhagyta.